gisles mat: april 2014
Min første nesten-kjøttfrie mandag.
Mandager er det mye som skjer, så da må jeg ordne litt av middagen på forhånd. Spansktimer, kjøring til og fra musikktimer o.l. I dag ville datteren ha fiskegrateng med eggesmør. Det er enklest å kjøpe ferdig fiskegrateng i butikken og bare sette i ovnen, koke poteter og noen egg og smelte smør. Dette kan ikke jeg ha siden jeg har galaktosemi og jeg lager derfor noe annet til meg:
Jeg hadde noen "gamle" grønnsaker i kjøleskapet; et lite blomkålhode og noen litt uttørkede gulrøtter og en persillerot. På benken lå noen plommetomater som ikke var blitt brukt i helgen. Jeg har lenge tenkt at jeg skulle prøve å langtidsbake tomater i ovnen med litt krydder og dette var en fin anledning til å prøve dette. Litt tørket persille sammen med noen korn havsalt ble knust i en morter og spredd ut over tomatene som ble delt i to eller tre avhengig av størrelsen. Når dette var satt i ovnen på svak varme ca 100 - 150 grader C begynte jeg å dele opp blomkålhodet og de andre grønnsakene. Jeg strødde litt salt, pepper og persille over grønnsakene og puttet dem i en ildfast form.Før jeg satte dette inn i ovnen helte jeg over 1 dl grønnsaks-buljong (gjærfri). Tomatene fikk stå i ovnen en times tid før jeg prøvesmakte på dem. Alt dette ble gjort før jeg satte av gårde til spansktimer i byen.
Tomater bakt på denne måten får fram umami-smaken har jeg lest et sted. Det var veldig godt sammen med speilegg!
Da jeg senere kom hjem på ettermiddagen smakte jeg på grønnsakene og resten av tomatene. Dette ble en helt fin middag selv om det hadde gjort seg med noen pølser stekt sammen med grønnsakene! Veldig enkelt i allefall; når grønnsakene først er delt / skåret opp, de gjør seg jo selv i ovnen.